text: Esbjerg fB skal på angriberjagt
  13 juni 2016 kl. 13.09
  Mick Van Buren har valgt at fortsætte karrieren i en ny klub og derfor skal der nu findes en erstatning for den 23-årige hollandske angriber.
  Selvom Esbjerg fB var klar med en kontraktforlængelse,  så har Mick Van Buren valgt at sige ja tak til et mere attraktivt tilbud fra en udenlandsk klub. Det skriver EFB i en pressemeddelelse.
  Angriberen har været tre sæsoner i klubben, og står noteret for 25 mål for klubben.
  - Mick van Buren meddelte fredag, at han skulle til lægetjek i en anden klub. Vi føler, at vi havde givet ham et attraktivt tilbud, men vi må også respektere, at han har fået et økonomisk tilbud, hvor vi ikke kunne være med, siger klubbens adm. direktør Søren Poulsen.
  Den hollandske angriber blev i vinters opereret for sportsbrok og først sent i forårssæsonen, var han igen klar.
  - Jeg har været i klubben i tre år, og jeg har altid syntes om at være i Esbjerg. Fodboldmæssigt har der været opture og nedture, men jeg vil altid huske tiden som god, siger Mick Van Buren om sin tid i EfB.
  